
Predkladacia správa
Informáciu o priebehu a výsledkoch 1. zasadnutia Zmiešanej komisie 
pre hospodársku spoluprácu medzi Ministerstvom hospodárstva Slovenskej republiky a Ministerstvom hospodárstva Macedónskej republiky v dňoch 22. - 23. februára 2016 v Skopje (ďalej len „komisia“) a Návrh vykonávacieho protokolu predkladá na rokovanie vlády Slovenskej republiky minister hospodárstva Slovenskej republiky ako iniciatívny materiál. 
Predsedom slovenskej časti komisie bol štátny tajomník Ministerstva hospodárstva Slovenskej republiky Rastislav Chovanec a predsedom macedónskej časti námestník ministra hospodárstva Macedónskej republiky Christijan Delev.  

Zasadnutie komisie bolo realizované prostredníctvom rokovaní expertov v rámci pracovných skupín, zameraných na: 1. investície, 2. energetiku, 3. poľnohospodárstvo,  
4. priemysel. Výsledky expertných rokovaní boli zahrnuté do záverečného protokolu 
zo zasadnutia komisie.  

Počas zasadnutia komisie uskutočnil štátny tajomník Rastislav Chovanec bilaterálne rokovanie s námestníkom ministra hospodárstva Christijanom Delevom a s ministrom 
pre priame zahraničné investície Furkanom Čakom, s ktorými boli prediskutované možnosti zintenzívnenia bilaterálnej spolupráce na úrovni štátnych orgánov, ako aj na podnikateľskej úrovni, podpora investícií a zahraničných investorov v obidvoch krajinách, presadzovanie záujmov slovenských podnikateľských subjektov v Macedónskej republike, ako aj pripravované projekty v Macedónskej republike.    


Z hľadiska konkrétnych projektov na úrovni podnikateľských subjektov mali rokovania počas zasadnutia  komisie podporiť záujmy slovenských firiem v Macedónsku najmä v oblasti výstavby a budovania infraštruktúry, energetiky, železničnej infraštruktúry a dodávok pre železnice, ako aj zákazky z oblasti špeciálnej produkcie. Rokovaní komisie sa zúčastnili zástupcovia slovenských spoločností Chemkostav, a.s. Michalovce, ŽOS Trnava, a.s. a Leteckých opravovní Trenčín, a.s.. 


Zintenzívneniu bilaterálnej spolupráce na podnikateľskej úrovni by mal pomáhať aj práve zriaďovaný „Macedónsko-slovenský biznis klub“, ktorý by mal byť „miestom prvého kontaktu“ 
v oblasti poskytovania komplexných služieb pre podnikateľské subjekty obidvoch krajín.
V súlade so závermi Rady vlády Slovenskej republiky na podporu exportu a investícií 
č. 03/05/2013 z 13. novembra 2013 bol k záverom z 1. zasadnutia komisie vypracovaný Návrh vykonávacieho protokolu.  
Predkladaný materiál nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá sociálne vplyvy.


V zmysle čl. 10, ods. 6, písm. a) Smernice na prípravu a predkladanie materiálov 
na rokovanie vlády Slovenskej republiky nebol materiál predmetom medzirezortného pripomienkového konania.

